Document ID: 32013R1415

A TANÁCS 1415/2013/EU RENDELETE
(2013. december 17.)
az Európai Unió tisztviselőire és egyéb alkalmazottaira vonatkozó nyugdíjjárulékok mértékének 2013. július 1-jétől történő kiigazításáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre,
tekintettel a tisztviselőik személyzeti szabályzatáról és az Európai Unió egyéb alkalmazottainak alkalmazási feltételeiről szóló 259/68/EGK, Euratom, ESZAK rendeletre (1) és különösen annak 83a. cikkére és XII. mellékletére,
tekintettel az Európai Bizottság javaslatára,
mivel:
(1)
A személyzeti szabályzat XII. melléklete 13. cikkének megfelelően az Eurostat benyújtotta a 2013. évi jelentését a nyugdíjrendszer ötévente elvégzendő biztosításmatematikai értékeléséről, amely naprakésszé teszi a fenti mellékletben rögzített paramétereket. Ebből az értékelésből kitűnik, hogy a nyugdíjrendszer biztosításmatematikai mérlegének biztosítása érdekében szükséges hozzájárulás mértéke az alapilletmény 10,3 %-a.
(2)
Az Unió tisztviselői és egyéb alkalmazottai nyugdíjrendszere biztosításmatematikai mérlegének biztosítása érdekében tehát a hozzájárulás mértékét az alapilletmény 10,3 %-ára kell módosítani.
(3)
E kiigazítás eredménye ugyanakkor az Unió tisztviselői és egyéb alkalmazottai díjazása és nyugdíja 2011-re és 2012-re vonatkozó kiigazítása tárgyában, valamint az Unió tisztviselőire és egyéb alkalmazottaira vonatkozó nyugdíjjárulékok mértékének 2011-re vonatkozó kiigazítása tárgyában korábban meghozott és jövőben megszülető bírósági döntések függvényében változhat. Ezek az ügyek befolyásolhatják a nyugdíjjárulékok 2012-re és 2013-ra vonatkozó mértékének számítását, és szükségessé tehetik, hogy a Tanács visszaható hatállyal kiigazítsa azokat. Adott esetben ez a túlfizetett összegeknek a személyzettől való visszaigénylését eredményezheti,
ELFOGADTA EZT A RENDELETET:
1. cikk
2013. július 1-jei hatállyal a személyzeti szabályzat 83. cikkének (2) bekezdésében rögzített hozzájárulás mértéke 10,3 %.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. december 17-én.

Labels: 0
15